Document ID: 32012R1220

RÅDETS FORORDNING (EU) Nr. 1220/2012
af 3. december 2012
om handelsrelaterede foranstaltninger til sikring af forsyningen af Unionens forarbejdningsvirksomheder med visse fiskevarer for perioden 2013-2015 og om ændring af forordning (EF) nr. 104/2000 og forordning (EU) nr. 1344/2011
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Europa-Kommissionen, og
ud fra følgende betragtninger:
(1)
Unionens forsyning med visse fiskevarer er i øjeblikket afhængig af import fra tredjelande. Unionen er i de seneste 15 år blevet mere afhængig af import for at dække sit forbrug af fiskevarer. Unionens selvforsyningsgrad af fiskevarer er i perioden faldet fra 57 % til 38 %. For ikke at bringe Unionens produktion af fiskevarer i fare og for at sikre tilstrækkelige forsyninger til Unionens forarbejdningsindustri bør toldsatserne helt eller delvist suspenderes for et antal varer inden for toldkontingenter af passende størrelse. For at sikre, at producenterne i Unionen har de samme betingelser, bør der også tages højde for, hvor følsomme de enkelte fiskevarer på EU-markedet er.
(2)
Ved forordning (EF) nr. 1062/2009 (1) fastsatte Rådet bestemmelser om åbning og forvaltning af autonome fællesskabstoldkontingenter for visse fiskevarer for perioden 2010-2012. Eftersom nævnte forordnings anvendelsesperiode udløber den 31. december 2012, er det vigtigt, at de relevante bestemmelser heri afspejles i perioden 2013-2015.
(3)
Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter (2) er under revision i forbindelse med reformen af den fælles fiskeripolitik. Nævnte forordning fastsætter en toldsuspensionsordning for visse fiskevarer. For at forbedre sammenhængen i ordningen og effektivisere procedurerne for Unionens autonome præferencer for fiskevarer bør der fastsættes en række autonome toldkontingenter til erstatning for disse suspensioner, og forordning (EF) nr. 104/2000 bør ændres i overensstemmelse hermed. De nye autonome toldkontingenter bør være af en tilstrækkelig størrelse med henblik på at sikre en tilstrækkelig forsyning af fiskeråvarer til Unionen og garantere en forudsigelig og kontinuerlig import.
(4)
Rådets forordning (EU) nr. 1344/2011 af 19. december 2011 om suspension af den fælles toldtarifs autonome toldsatser for visse landbrugs-, fiskeri- og industriprodukter (3) indeholder et begrænset antal toldsuspensioner for fiskevarer. For at forbedre sammenhængen i ordningen og effektivisere procedurerne for Unionens autonome præferencer for fiskevarer bør der fastsættes en række autonome toldkontingenter til erstatning for disse suspensioner. Som følge heraf bør forordning (EU) nr. 1344/2011 ændres i overensstemmelse hermed. De nye autonome toldkontingenter bør være af en tilstrækkelig størrelse med henblik på at sikre en tilstrækkelig forsyning af fiskeråvarer til Unionen og garantere en forudsigelig og kontinuerlig import.
(5)
Det er vigtigt at give fiskeforarbejdningsindustrien sikkerhed for forsyningen af fiskeråvarer og dermed muliggøre fortsat vækst og investering og, som det vigtigste, at gøre det muligt for den at tilpasse sig til erstatningen af suspensioner med kontingenter, uden forsyningsafbrydelser. Det er derfor hensigtsmæssigt, for visse fiskevarer, som suspensionerne hidtil har fundet anvendelse på, at indføre en ordning, hvorved der under visse betingelser sker en automatisk forøgelse af de gældende toldkontingenter.
(6)
Det bør sikres, at alle Unionens importører har lige og kontinuerlig adgang til de kontingenter, der er fastsat i denne forordning, og de satser, der er fastsat for kontingenterne, bør anvendes uafbrudt ved enhver import af de pågældende varer til samtlige medlemsstater, indtil kontingenterne er opbrugt.
(7)
For at sikre en effektiv fælles forvaltning af kontingenterne bør medlemsstaterne kunne trække de mængder på kontingentmængderne, der svarer til deres faktiske import. Da denne forvaltningsmetode kræver et snævert samarbejde mellem medlemsstaterne og Kommissionen, bør Kommissionen kunne følge udnyttelsesgraden af de samlede kontingenter og holde medlemsstaterne underrettet herom.
(8)
Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-kodeks (4) fastsætter en ordning for forvaltning af toldkontingenter med en kronologisk rækkefølge efter datoen for antagelsen af angivelserne til overgang til fri omsætning. De toldkontingenter, der åbnes ved nærværende forordning, bør forvaltes af Kommissionen og medlemsstaterne i overensstemmelse med nævnte ordning -
VEDTAGET DENNE FORORDNING:
Artikel 1
Importafgift på de varer, som er anført i bilaget, suspenderes inden for toldkontingenterne til det niveau, i de perioder og op til de beløb, som er fastsat deri.
Artikel 2
De toldkontingenter, der er nævnt i artikel 1, forvaltes i overensstemmelse med artikel 308a, 308b og 308c, stk. 1, i forordning (EØF) nr. 2454/93.
Artikel 3
1. Kommissionen undersøger uden unødigt ophold, hvorvidt 80 % af det årlige toldkontingent for en fiskevare, som denne artikel finder anvendelse på i henhold til bilaget, er opbrugt per den 30. september i det pågældende kalenderår. Er dette tilfældet anses det årlige toldkontingent fastsat i bilaget automatisk øget med 20 %. Det øgede årlige toldkontingent skal være det gældende toldkontingent for denne fiskevare i det pågældende kalenderår.
2. Anmoder mindst én medlemsstat herom og med forbehold af stk. 1, undersøger Kommissionen, hvorvidt 80 % af det årlige toldkontingent for en fiskevare, som denne artikel finder anvendelse på i henhold til bilaget, er opbrugt før den 30. september i det pågældende kalenderår. Hvis dette er tilfældet, finder stk. 1 anvendelse.
3. Kommissionen underretter hurtigst muligt medlemsstaterne om, at betingelserne i stk. 1 eller 2 er opfyldt, og offentliggør oplysninger om det gældende nye toldkontingent i C-udgaven af Den Europæiske Unions Tidende.
4. Et toldkontingent, der er forøget i henhold til stk. 1, kan ikke forøges yderligere i det pågældende kalenderår.
Artikel 4
Kommissionen og medlemsstaternes toldmyndigheder arbejder tæt sammen for at sikre, at denne forordning anvendes og overvåges korrekt.
Artikel 5
1. I forordning (EF) nr. 104/2000 udgår artikel 28 og bilag VI.
2. I bilaget til forordning (EU) nr. 1344/2011 udgår fiskevarer med Tarickode 0302899030, 0302900095, 0303909091, 0305200011, 0305200030, 1604110020, 1604320010, 1605100011 og 1605100019.
Artikel 6
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2013 til den 31. december 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. december 2012.

Labels: 3
17
6